Twee ry glo vinniger as 220 km/h om boeties te beïndrukArgieffoto (Foto: marionberaudias, Pixabay) Twee mans is Sondag in afsonderlike voorvalle in Gauteng in hegtenis geneem nadat hulle meer as 220 km/h gery het. “ŉ 22-jarige man is Sondag op die N12 in Alberton in hegtenis geneem nadat hy meer as 234 km/h gery het,” het Wilfred Kgasago, woordvoerder van die Ekurhuleni-metropolisie, gesê. Hy het aan beamptes verduidelik hy moet sy boetie by ŉ sokkeroefening in Meyersdal gaan aflaai. Die man het ŉ Volkswagen Scirocco bestuur. “ŉ 34-jarige man het 221 km/h op die M1 in Midrand gery,” het hoofsupt Wayne Minnaar, woordvoerder van die Johannesburgse metropolisie, gesê. “Hy is Sondagoggend omstreeks 02:00 afgetrek.” Hy het glo aan die beamptes verduidelik hy wou vir sy broer wys hoe vinnig die Mercedes Benz kan ry. Volgens Minnaar is altesaam 31 bestuurders in Johannesburg aangekeer vir spoedoortredings. Altesaam 308 motoriste is oor die naweek in hegtenis geneem vir beweerde dronkbestuur. “Ons doelwit is om elke naweek minstens 500 persone vir dronkbestuur in hegtenis te neem, aangesien motoriste die verkeersreëls bloot verontagsaam.” Die persone sal binnekort in die verskillende howe verskyn. Kgasago het gesê ŉ 25-jarige man is in Ekurhuleni aangekeer nadat hy 173 km/h in ŉ Ford Kanga gery het. Die man het aangevoer hy moet ŉ vriend gaan help wat in hegtenis geneem is vir dronkbestuur. ŉ Man in ŉ Mini Cooper het glo teen 166 km/h gery. “Hy het glo die krag van sy nuwe speelding getoets,” het Kgasago verduidelik. Die persone is vrygelaat op R1 500 borgtog en sal na verwagting binnekort in die Palm Ridge-landdroshof verskyn.